
Kognitív jellemzők és a szemmozgási paraméterek közötti összefüggések vizsgálata validált szemmozgáskövető rendszerek alkalmazásával

Kulcsszavak: ember-számítógép interfész;szemmozgáskövetés;szoftverfejlesztés;kognitív pszichológia
Az aktuálisan elérhető szemmozgáskövető szoftverek közül több vagy túlságosan magas áron érhető el, vagy támogatottsága már évek óta megszűnt. Ezek a korlátok jelentős akadályokat képeznek a szemmozgáskövetéssel összefüggő vizsgálatokban, melyek a vizuális figyelem és kognitív folyamatok elemzésében nélkülözhetetlenek. Ezen hiányosságok miatt egy korszerű technológiákon alapuló szemmozgáskövető szoftver fejlesztését valósítottuk meg, amely sokoldalúan támogathatja a felhasználói interakciók és kognitív folyamatok jobb megértését. A fejlesztett szoftver képes a szemmozgásparaméterek elemzésére, valós idejű visszacsatolást biztosít, és többféle szemmozgáskövető eszközzel kompatibilis, így szélesebb körű felhasználói bázist céloz meg. A fejlesztett szoftverünk által adott eredményeket más szoftverrel való összehasonlítás útján validáltuk és szemmozgáskövetéssel összefüggő kutatásban önkénteseken kognitív figyelemtesztek kerültek elvégzésre. Ezen vizsgálatok során a Stroop és Visual Search kognitív tesztek közben kerültek rögzítésre majd kiértékelésre a szemmozgás paraméterek, melyek statisztikai módszerekkel kiértékelésre kerültek.



